તમે તો જૂના મિત્ર છો એટલે તમારાથી શું છુપાવવાનું? પણ આવી લાગણી થયા પછી હું અહીં- તહીંથી ભેગાં કરીને બધાં ગુજરાતી અખબારોમાં આપની આજ વાંચી જાઉં છું અને જુદાં જુદાં અખબારોની એ બધી દૈનિક ભવિષ્યવાણીથી વધુ મોટા ગૂંચવાડામાં પડું છું! એક અખબારમાં મારી રાશિનું ભવિષ્ય એવું લખ્યું હોય છે કે ‘આજે તમારે વાહનના અકસ્માતથી ખાસ સંભાળવું, કોર્ટ-કચેરીના કામમાં પાછા પડશો. સંતાનો સાથે ઘર્ષણ થશે’, પણ મારે તો કોર્ટ-કચેરીમાં કોઇ કેસ છે જ નહીં, નથી મેં કોઇના ઉપર કેસ કર્યો કે નથી કોઇએ મારા ઉપર કેસ કર્યો!